Vrou vas vir moord op Pofadder-hoteleienaar | Maroela Media
Leon Brits (Foto: IRS Forensic Investigations, Facebook)
'n Vrou na aan die vermoorde Leon Brits (41), eienaar van die gewilde Pofadder-hotel in die Noord-Kaap, is Maandag in hegtenis geneem.
Kapt. Sergio Kock, polisiewoordvoerder, sê die 30-jarige vrou is omstreeks 08:45 in haar huis in Marchand in Kakamas aangekeer. Sy staan tereg op aanklagte van moord, roof met verswarende omstandighede en meineed.
Sy sal na verwagting Woensdag in die landdroshof op Pofadder verskyn.
Drie mans, Jacques van Vuuren (34), Amantle Bareki (24) en Enrich Williams (37), is reeds in verband met Brits se moord in hegtenis geneem.
Van Vuuren is Donderdag in die hooggeregshof in Kimberley ingevolge 'n pleitooreenkoms gevonnis. Hy is 25 jaar tronkstraf opgelê vir die moord, waarvan vyf jaar opgeskort is. Van Vuuren is ook gevonnis tot 15 jaar tronkstraf vir roof met verswarende omstandighede en drie jaar tronkstraf vir die onwettige besit van 'n vuurwapen.
Die vonnisse word gelyklopend uitgedien en Van Vuuren sal effektief 20 jaar agter tralies sit.
Maroela Media het vroeër berig Brits is op 7 Oktober verlede jaar met meswonde dood aangetref. Hy is vermoedelik verwurg en met 'n skerp voorwerp gesteek voor sy liggaam in die onderdakswembad agtergelaat is.
Volgens Kock is verskeie waardevolle items, waaronder vuurwapens, 'n selfoon, Krugerrande, diamante en geld glo van die perseel gesteel.
Wat gaan aan in hierdie land? Die duiwel is los! Daar sal nog tronke gebou moet word.
Hardseer daar is geweld teen vrouens en kinders en dan doen 'n vrou dit.Dit is nie mooi.
Hoekom nie net skei nie,so onnodig.
Waar in jou brein sit die knoppie wat aangeskakel word wat vir jou se jy sal nie gevang word as jy die persoon doodmaak. En dan nog met soveel getuies. Eendag praat iemand altyd.